54.

EDPS bemærker, at det foreslåede direktiv fastsætter generelle rammer, som rejser en række spørgsmål i relation til beskyttelse af privatlivets fred og databeskyttelse, som skal behandles nærmere på EU-niveau og på nationalt plan: — Der er en risiko for, at manglen på klarhed i det foreslåede regelsæt vil føre til uensartet gennemførelse af ITS i Europa og dermed resultere i forskellige databeskyttelsesniveauer i Europa. EDPS understreger, at der er behov for yderligere EU-harmonisering på disse områder for at afklare udestående spørgsmål (som f.eks. fastlæggelsen af ITS-aktørers roller og ansvar, de specifikke ITS-applikationer og -systemer, der skal indbygges i køretøjer, udarbejdelsen af harmoniserede kontrakter med henblik på levering af ITS-tjenester og de specifikke formål og nærmere regler for brugen af ITS). Det er specielt vigtigt at fastsætte, hvem der bliver de registeransvarlige for så vidt angår den databehandling, der skal udføres, da de får ansvaret for at sikre, at der tages hensyn til beskyttelse af privatlivets fred og databeskyttelse i alle behandlingskædens led. — Beslutninger vedrørende bestemte regler for behandling, der vil kunne få alvorlige virkninger for fysiske personers ret til beskyttelse af privatlivets fred og databeskyttelse, bør træffes af Europa-Parlamentet og Rådet og ikke efter en udvalgsprocedure. — Det er af altafgørende betydning, at der tages hensyn til beskyttelse af privatlivets fred og databeskyttelse på et tidligt stadium af behandlingen og derefter på alle stadier af behandlingen; der bør tilskyndes til at anvende »privacy by design«-tilgangen i forbindelse med udformningen af ITS-applikationer og -systemer, og den bør indarbejdes i standarder, bedste praksis, tekniske specifikationer og systemer. — Enhver sammenkobling af applikationer og systemer bør foregå under behørig hensyntagen til databeskyttelsesprincipperne og praktiske sikkerhedsgarantier. — Hvad angår de usikkerhedsmomenter, der fortsat består på nuværende tidspunkt med hensyn til reglerne for ibrugtagning af ITS, hilser EDPS det specielt velkommen, at Kommissionen i sin meddelelse har taget initiativ til, at der foretages en vurdering af beskyttelsen af privatlivets fred senest i 2011. Han råder desuden kraftigt til, at der foretages konsekvensanalyser for så vidt angår beskyttelse af privatlivets fred og databeskyttelse i relation til bestemte sektorer og/eller anvendelsesformål med henblik på fastsættelsen af passende sikkerhedsforanstaltninger, og at der udvikles en bedste tilgængelig teknik for beskyttelse af privatlivets fred, databeskyttelse og sikkerhed i ITS. — EDPS understreger endvidere, at medlemsstaterne har ansvaret for at gennemføre direktivet korrekt, således at ITS-operatørerne kan implementere systemer og tjenester, der giver et passende databeskyttelsesniveau i hele Europa. — Registeransvarlige, der leverer ITS-tjenester, bør iværksætte passende garantier, således at brugen af lokaliseringsteknologi som f.eks. satellitbaseret stedsbestemmelse og RFID-tags ikke bliver privatlivskrænkende for fysiske personer, der bruger køretøjer til rent privat brug eller i erhvervssammenhæng. Dette vil navnlig kræve, at databehandlingen begrænses til, hvad der er strengt nødvendigt til et bestemt formål, at det sikres, at der indbygges passende sikkerhedsforanstaltninger i systemerne, således at lokaliseringsdata ikke videregives til ikke-autoriserede modtagere, og at brugere får en effektiv metode til at deaktivere lokaliseringsudstyr og/eller -mekanismer.